Il-Prim Ministru Joseph Muscat qal li l-għajta “Malta Enerġija Pożittiva mhix biss slogan iżda juri fiex jemmen il-Gvern. F’intervista li kellu llum waranofsinhar fuq One Radio, il-Prim Ministru qal li dan il-gvern għandu energija li ftit gvernijiet kellhom. Minkejja li ammetta li saru żbalji, il-Prim Minsitru qal li dak li twiegħed qed jitwettaq, fosthom ir-roħs fil-kontijiet tad-dawl u l-ilma, iż-żieda fl-istipendji, childcare centres b’xejn u dawk it-tfal l-aktar batuti qegħdin jingħataw €400 fis-sena. Dwar il-liġi tal-Unjoni Ċivili, il-Prim Ministru qal li l-poplu Malti kien lest għaliha u spjega li l-Gvern ma setax jaħsel idejh anke jekk din id-deċiżjoni kienet waħda skomda. Fakkar fil-pożizzjoni li kien ħa dwar id-divorzju fejn kellu wkoll ħafna kontra. Qal li issa l-poplu jaf x’inhi l-pożizzjoni tal-Gvern f’kuntrast ma’ dik tal-Oppożizzjoni li qal ma ħaditx pożizzjoni. Qal li huwa patetiku li l-Kap tal-Oppożizzjoni qed jipprova jwaħħal fil-Knisja għan-nuqqas tiegħu. Dwar il-kaċċa fir-rebbiegħa qal li din se tkompli skont ir-regoli Ewropej għalkemm mhux se jkunu ttollerati abbużi li qal qed isiru minn ftit persuni. Dr Muscat qal li r-roħs fit-tariffi tal-elettriku se jwassal biex aktar nies jibqgħalhom aktar flus fil-but li se jonfquhom fuq il-prijoritajiet tagħhom. Qal li dan se joħloq aktar domanda, jinħolqu aktar impiegi u dħul għall-Gvern. Dr Muscat assigura l-impieg tal-ħaddiema tal-Enemalta u spjega li kieku l-Gvern ma ħax il-miżuri meħtieġa, il-falliment tal-Enemalta kien iġorr miegħu banek lokali u anke jaffettwa negattiv il-flus imfaddla fihom. Dwar l-immigrazzjoni illegali qal li l-Gvern wasal biex ta sinjali kultant anke kontroversjali li ċaqilqu reazzjoni mill-Ewropa. Spjega li matul l-aħħar sena sar xogħol biex ħafna immigranti marru jgħixu f’pajjizi oħra u persuni mill-Gana u n-Niġerja li daħlu Malta mingħajr permess intbagħtu lura pajjiżhom. Dwar Għawdex qal li l-Gvern qed jittrasferixxi x-xogħol governattiv, jorganizza attività kbira fix-xahar u anke mistenni joħloq aktar xogħol fil-manifattura u s-servizzi. Tkellem ukoll dwar l-istudji li qed isiru dwar airstrip, il-mina u anke pont bejn il-gżejjer. Dwar il-qasam tas-saħħa, Dr Muscat qal li l-mediċini out of stock tnaqqsu bin-nofs u l-Gvern issa qed iħares lejn pjan aktar sħiħ biex jindirizza l-waiting lists. Qed iħares lejn kif isiru l-proċeduri flimkien ma’ investiment f’aktar apparat mediku. Dr Muscat spiċċa d-diskors tiegħu b’appell għal dawk li mhux beħsiebhom jivvutaw. Qal li dawn għandhom jistaqsu jekk il-Gvern ħadimx f’perjodu qasir ta’ sena. Fakkar li minbarra li twettqu wegħdi elettorali t-tkabbir ekonomiku rdoppja.